
Návrh na poskytnutie finančnej dotácie na rok 2025 z rozpočtu mesta Trnava

Ing. Dušan Zaťko							Ing. Alena Dostálová
Komisia ÚRDaŽP MZ						OSaŽP

Návrh uznesenia
Mestské zastupiteľstvo mesta Trnava po prerokovaní:
1. Schvaľuje
poskytnutie finančnej dotácie na rok 2025 z rozpočtu mesta Trnava pre žiadateľa vo výške:
	Projekt číslo
	Žiadateľ
	Názov projektu
	výška dotácie 
v eur

	1
	Spoločenstvo vlastníkov bytov Urpín 
	Skrášlenie okolia bytového domu, Ľ. Podjavorinskej 31-33 
	1040


2. Ukladá
Mestskému úradu v Trnave pripraviť zmluvu o poskytnutí finančnej dotácie v zmysle VZN č. 610 v znení VZN č. 622, ktorým sa určuje metodika poskytovania dotácií z rozpočtu mesta Trnava na podpis primátorovi mesta Trnava.
Termín: priebežne

Dôvodová správa
Poskytovaním dotácií sa Mesto Trnava snaží podporovať a vytvárať podmienky pre zdravý spôsob života, chrániť životné prostredie, podporovať aktivity vzdelávacieho, športového, kultúrneho a sociálno-spoločenského charakteru. Dotácie na rok 2025 sú predkladané v súlade s VZN č. 610 v znení VZN č. 622, ktorým sa určuje metodika poskytovania dotácií z rozpočtu mesta Trnava v znení neskorších predpisov.
Projekt č.1:
Spoločenstvo vlastníkov bytov Urpín sa rozhodlo zrealizovať projekt“ Skrášlenie okolia bytového domu Ľudmily Podjavorinskej 31 – 33“, ktorý spočíva v svojpomocnej úprave trávnatých plôch pred vchodmi bytového domu, v následnej výsadbe vhodných trvaliek, s prihliadnutím na typ pôdy a stanovisko a v konečnej úprave uložením mulčovacej kôry a riečneho štrku. Projekt zahŕňa nákup obrubníkov, mulčovacej kôry, riečneho štrku, textílie a vhodných trvaliek odsúhlasených kompetentným referátom mestského úradu.
Cieľom a zámerom projektu je dlhodobé skrášlenie verejného priestoru mesta Trnava a zlepšenie životného prostredia v okolí predmetného bytového domu ako i odbremenenie mesta od pravidelnej údržby týchto plôch. O plochu pred jedným z vchodov tohto domu sa už v súčasnosti starajú obyvatelia a majú v záujme pokračovať do budúcna v udržiavaní aj ostatných plôch pri dome, čím bude projekt dlhodobo udržateľný. Obyvatelia bytového domu tak prispejú nielen svojou prácou, ale aj spolupodieľaním sa na celkových nákladoch súvisiacich s realizáciou projektu a s následným udržiavaním týchto plôch. Trvalou starostlivosťou obyvateľov domu o upravené a vysadené plochy sa podporí výchova, pozitívne postoje a aktivita v oblasti životného prostredia za účelom jeho zlepšenia a podnietenie obyvateľov k starostlivosti o životné prostredie vo svojom okolí.
Cieľovou skupinou projektu sú nielen obyvatelia predmetného bytového domu, ale všetci obyvatelia Trnavy a tiež ostatná verejnosť. Celkový predpokladaný rozpočet na projekt je 1 440,63 eur, pričom žiadateľ požaduje dotáciu 1152,50 eur.
Po posúdení a prerokovaní žiadosti, Komisia územného rozvoja, dopravy a životného prostredia  Mestského zastupiteľstva navrhuje projekt podporiť sumou 1 040 eur  pričom žiadateľ pri realizácii projektu bude akceptovať všetky požiadavky dotknutého odboru územného rozvoja a koncepcií.
SVB Urpín podalo zatiaľ prvú žiadosť o dotáciu na rok 2025 a vzhľadom k tomu, že navrhovaná suma komisiou je 1040 eur, je predložená na schválenie Mestskému zastupiteľstvu mesta Trnava. Projekt bude podporený z rozpočtu mesta Trnava z programu 7 Propagácia mesta a spolupráca s verejnosťou – dotácie podľa VZN – ekológia a životné prostredie.

